Zagreb, 21. veljače 2019.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu Ivice Petrovića, zamjenika gradonačelnika Grada Popovače**, pokrenutog Odlukom Povjerenstva broj: 711-I-115-P-356-17/18-02-17 od 13. rujna 2018.g., na 39. sjednici, održanoj dana 21. veljače 2019., donosi sljedeću:

**ODLUKU**

1. **Dužnosnik Ivica Petrović, zamjenik gradonačelnika Grada Popovače, istovremenim obnašanjem navedene javne dužnosti i obavljanjem funkcije člana Nadzornog odbora trgovačkog društva Lipovica d.o.o., u razdoblju od 14. lipnja 2017.g. do 14. prosinca 2017.g., počinio je povredu članka 14. stavka 1. ZSSI-a.**
2. **Dužnosnik Ivica Petrović primanjem naknade troškova korištenja privatnog vozila u službene svrhe, od udruge Nogometni klub Voloder, za vrijeme obnašanja dužnosti zamjenika gradonačelnika Grada Popovače, nije počinio povredu članka 14. stavka 5. ZSSI-a.**
3. **Za povredu ZSSI-a, opisanu pod točkom I. ove izreke, dužnosniku Ivici Petroviću izriče se sankcija obustave isplate dijela neto mjesečne plaće u ukupnom iznosu od 3.000,00 kn, koja će trajati 6 mjeseci, a izvršit će se u šest jednakih uzastopnih mjesečnih obroka, svaki u pojedinačnom iznosu od 500,00 kn.**

Obrazloženje

Povjerenstvo je na 22. sjednici, održanoj 13. rujna 2018.g. pokrenulo postupak za odlučivanje o sukobu interesa protiv dužnosnika Ivice Petrovića, zamjenika gradonačelnika Grada Popovače, zbog moguće povrede članka 14. stavka 1. ZSSI-a, koja proizlazi iz obavljanja funkcije člana Nadzornog odbora trgovačkog društva Lipovica d.o.o., u razdoblju od 14. lipnja 2017.g. do 14. prosinca 2017.g., te zbog moguće povrede članka 14. stavka 5. ZSSI-a, koja proizlazi iz primanja naknade od strane neprofitne pravne osobe Nogometni klub Voloder, za vrijeme obnašanja navedene dužnosti.

Odlukom o pokretanju postupka dužnosnik je pozvan da u roku od 15 dana od dana primitka odluke dostavi Povjerenstvu očitovanje na razloge pokretanja postupka kao i na ostale navode iz obrazloženja odluke. Dužnosnik je u otvorenom roku podnio očitovanje u kojem u bitnome navodi da je u izvješću o imovinskom stanju koje je podnio Povjerenstvu povodom obnašanja dužnosti zamjenika gradonačelnika Grada Popovače transparentno postupio, jer je naveo da obavlja funkciju člana Nadzornog odbora trgovačkog društva Lipovica d.o.o. volonterski, za što prima naknadu. Nadalje ističe da je istu funkciju obavljao u razdoblju od 14. lipnja 2017.g. do 14. prosinca 2017.g., kada je na vlastiti zahtjev razriješen navedenog članstva, obzirom da je uvidio da je ta funkcija nespojiva s istodobnim obnašanjem dužnosti zamjenika gradonačelnika te navodi da se, uzevši u obzir da dulje razdoblje više nije član Nadzornog odbora trgovačkog društva Lipovica d.o.o., radi o očito lakšoj povredi ZSSI-a zbog nepoznavanja pozitivnih propisa.

Dužnosnik iznosi da, kao nogometni entuzijast, obavlja funkciju tajnika Nogometnog kluba Voloder, od koje ne ostvaruje nikakvu financijsku korist, već samo brojne troškove, jer novčano potpomaže opstanak navedenog kluba u kojem igra kao nogometaš veteranske momčadi. Navodi da nije sporno da Nogometni klub Voloder isplaćuje putne troškove na ime korištenja privatnog automobila u službene svrhe, pod oznakom uplate 52, koji se isplaćuju radi putovanja na utakmice u udaljena mjesta kamo dužnosnik putuje kao nogometaš ili tajnik, jer je Nogometni klub Voloder u teškom financijskom stanju pa članovi kluba vlastitim vozilima i na druge načine prevoze nogometaše na službena gostovanja kluba, a iz različitih iznosa naknade razvidno je da se ne radi o isplaćenim dnevnicama u fiksnim iznosima, nego o refundaciji nastalih troškova prijevoza. Dužnosnik napominje da te iznose nije nikada primio jer se istih odrekao u korist trenera koji radi u klubu obzirom da Nogometni klub Voloder nema dovoljno sponzora, a jedine osobe koje primaju određenu naknadu od navedenog kluba su licencirani treneri. Dužnosnik navodi da ne postoje razlozi za pokretanje postupka te predlaže isti obustaviti.

Dužnosnik je osobno pristupio na 39. sjednicu Povjerenstva te je usmeno nadopunio navode pisanog očitovanja. Dužnosnik navodi da su ga nadležne službe Grada Popovače uputile da može biti član Nadzornog odbora navedenoga trgovačkog društva i da to nije suprotno zakonu te da je, čim je saznao da je navedena situacija nespojiva, odmah podnio ostavku i voljan je sva sredstva koja je primio vratiti. U pogledu primanja naknade od strane Nogometnog kluba Voloder ističe da istu naknadu daje klubu jer klub nema drugih prihoda. Dužnosnik navodi da ništa nije skrivao jer je u samoj imovinskoj kartici naveo da je u nadzornom odboru.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga je i dužnosnik Ivica Petrović povodom obnašanja dužnosti zamjenika gradonačelnika Grada Popovače obvezan postupati sukladno odredbama ZSSI-a.

Uvidom u Registar dužnosnika koji ustrojava i vodi Povjerenstvo utvrđeno je da dužnosnik dužnost zamjenika gradonačelnika Grada Popovače obnaša od 26. svibnja 2017.g. do danas. Dužnosnik je dana 27. rujna 2017.g. Povjerenstvu podnio izvješće o imovinskom stanju povodom stupanja na dužnost zamjenika gradonačelnika Grada Popovače u mandatu 2017.g. – 2021.g. u kojem je naveo da navedenu dužnost obnaša volonterski, bez zasnovanog radnog odnosa, za što prima volontersku naknadu u iznosu od 3.500,00 kn mjesečno te je i u kasnijem izvješću koje je podnio Povjerenstvu povodom ispravka od 15. prosinca 2017.g. naveo da istu dužnost obnaša volonterski. U navedenim je izvješćima navodio da obavlja funkciju člana Nadzornog odbora trgovačkog društva Lipovica d.o.o. te da od toga prima mjesečnu naknadu u iznosu od 1.600,00 kn.

Dužnosnikova je obveza sukladno članku 8. ZSSI-a navesti u obrascu izvješća o imovinskom stanju sve propisane podatke potpuno, točno i istinito, a što obuhvaća podatke i o svim funkcijama koje obnaša za vrijeme obnašanja dužnosti te se stoga pravilno i potpuno ispunjenje izvješća koje sadrži podatak o članstvu u nadzornom odboru trgovačkog društva ne može samo po sebi promatrati kao transparentno postupanje, već kao postupanje usklađeno s odredbama ZSSI-a.

Uvidom u podatke nadležnog Trgovačkog suda u Zagrebu, utvrđeno je da je pod matičnim brojem subjekta 120000089 upisano trgovačko društvo Lipovica d.o.o. čiji je jedini osnivač Republika Hrvatska, a u kojem je prema podacima povijesnog izvatka funkciju člana Nadzornog odbora obavljao Ivica Petrović u razdoblju od 14. lipnja 2017.g. do 14. prosinca 2017.g.

Neposrednim uvidom u Informatički sustav Porezne uprave na temelju ovlaštenja iz sklopljenog Sporazuma, utvrđeno je da je trgovačko društvo Lipovica d.o.o. dužnosniku dana 25. srpnja 2017.g. pod oznakom isplate 4014 isplatilo iznos od 906,61 kn, dana 16. kolovoza 2017.g. pod identičnom oznakom iznos od 1.600,00 kn, dana 14. rujna 2017.g. pod identičnom oznakom iznos od 1.600,00 kn, dana 13. listopada 2017.g. pod identičnom oznakom iznos od 1.600,00 kn, dana 16. studenoga 2017.g. pod identičnom oznakom iznos od 1.600,00 kn, dana 11. prosinca 2017.g. pod identičnom oznakom iznos od 1.600,00 kn te dana 16. siječnja 2018.g. pod identičnom oznakom iznos od 670,93 kn. Oznaka 4014 u šifrarniku predstavlja primitke po osnovi djelatnosti članova skupština i nadzornih odbora trgovačkih društava, upravnih vijeća i članova povjerenstava i odbora.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Obzirom na navedeno, iz podataka nadležnog sudskog registra proizlazi da je dužnosnik u razdoblju od 14. lipnja 2017.g. do dana 14. prosinca 2017.g,. za vrijeme obnašanja dužnosti zamjenika gradonačelnika Grada Popovače, istodobno obavljao funkciju člana Nadzornog odbora trgovačkog društva Lipovica d.o.o., za što je ostvarivao i mjesečnu naknadu. Navedeno u svom očitovanju potvrđuje i sam dužnosnik koji navodi da je tek kasnije spoznao da gradonačelnik i zamjenik gradonačelnika ne smije istodobno s obnašanjem navedene dužnosti obavljati i funkciju člana nadzornog odbora trgovačkog društva te da je na njegov zahtjev i razriješen od članstva u Nadzornom odboru.

Slijedom navedenog, dužnosnik Ivica Petrović, zamjenik gradonačelnika Grada Popovače, obavljanjem funkcije člana Nadzornog odbora trgovačkog društva Lipovica d.o.o., u razdoblju od 14. lipnja 2017.g. do 14. prosinca 2017.g., za vrijeme obnašanja navedene dužnosti počinio je povredu članka 14. stavka 1. ZSSI-a.

U odnosu na primanje naknade od udruge Nogometni klub Voloder, uvidom u Informatički sustav Porezne uprave utvrđeno je da je Nogometni klub Voloder dužnosniku dana 5. lipnja 2017.g. pod oznakom isplate 52 isplatio iznos od 212,00 kn, dana 7. srpnja 2017.g. pod identičnom oznakom iznos od 320,00 kn, dana 8. rujna 2017.g. pod identičnom oznakom iznos od 784,00 kn, dana 6. listopada 2017.g. pod identičnom oznakom iznos od 272,00 kn, dana 13. studenoga 2017.g. pod identičnom oznakom iznos od 100,00 kn, dana 7. prosinca 2017.g. pod identičnom oznakom iznos od 336,00 kn. Oznaka 52 u šifrarniku vrsta uplata predstavlja dnevnice isplaćene po osnovi službenog puta fizičkim osobama koje u neprofitnim organizacijama ne ostvaruju primitak po osnovi nesamostalnog rada.

Nogometni športski klub Voloder upisan je pod registarskim brojem 03000186 u Registar udruga koji vodi Ministarstvo uprave.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Obzirom da iz očitovanja dužnosnika proizlazi da je dužnosnik od Nogometnog kluba Voloder primio novčani iznos radi podmirenja troškova korištenja privatnog automobila u službene svrhe radi gostovanja tog kluba u udaljena mjesta u svrhu odigravanja službenih utakmica, iako je isti trošak knjižen kao dnevnica za službeni put, u kojem klubu je dužnosnik tajnik i nastupa kao nogometaš, te da se prema podacima Porezne uprave radi u isplaćenim iznosima u rasponu od 100,00 kn do 784,00 kn zbog moguće razlike u udaljenosti između mjesta odigravanja pojedinih utakmica, Povjerenstvo prihvaća navod dužnosnika da se u konkretnome slučaju radi o dopuštenom primitku troškova naknade putnih troškova koje dužnosnik u smislu odredbe članka 14. stavka 5. ZSSI-a može primiti kao član udruge ili osoba koja obavlja funkciju u udruzi, slijedom čega u tom dijelu nije utvrđena povreda navedene zakonske odredbe.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. ZSSI-a Povjerenstvo može izreći sankcije koje su propisane stavkom 1. članka 42. navedenog Zakona. Prilikom odmjeravanja vrste i visine sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Člankom 44. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kn vodeći računa o težini i posljedicama povrede Zakona.

Prilikom donošenja odluke o visini sankcije Povjerenstvo je ocijenilo sve okolnosti iz kojih proizlaze težina i posljedice utvrđene povrede ZSSI-a. Kao okolnost koja opravdava izricanje sankcije obustave isplate dijela neto mjesečne plaće, Povjerenstvo je cijenilo da je dužnosnik od obavljanja funkcije člana Nadzornog odbora kroz razdoblje od 6 mjeseci ostvario iznos od 9.577,54 kn. Kao okolnost koja umanjuje težinu povrede odredbi ZSSI-a te opravdava izricanje blaže sankcije unutar zakonom propisanog raspona, Povjerenstvo je ocijenilo činjenicu da je dužnosnik relativno kratko obavljao istu funkciju te da je protupravno stanje otklonjeno na njegov zahtjev prije pokretanja ovog postupka.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati 6 mjeseci, a izvršit će se u šest jednakih uzastopnih mjesečnih obroka, svaki u pojedinačnom iznosu od 500,00 kn.

Slijedom svega navedenog, odlučeno je kao u izreci ove Odluke.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Ivica Petrović, elektronička dostava
2. Objava na internetskoj stranici Povjerenstva
3. Pismohrana